als_Latn dik_Latn sag_Latn
Kryeministri Edi Rama sëbashku me Ministrin e Transporteve dhe Infrastrukturës Haxhinasto dhe Kryetarin e Bashkisë së Durrësit Dako inspektuan sot, punimet për ndërtimin e mbikalimit në Shkozet, pjesë e projektit për Bypass-in e Durrësit.Punimet për ndërtimin e kësaj nyje të rëndësishme rrugore në kryqëzimin që lidh autostradën Tiranë-Durrës me Bypass-in e Durrësit dhe akset nacionale drejt jugut të vendit kanë rifilluar në muajin janar 2014. Mbikalimi në Shkozet është një investim prej 8 milionë euro. Projekti përfshin edhe kolektorin e ujërave, me gjatësi 1.5 kilometra në zonën e Plepave në Durrës.
Kryeministri Rama u ndal edhe përgjatë autostradës, ku ka nisur projekti për gjelbërimin. Me një fond prej 137 milionë lekësh po punohet për krijimin e barrierave të gjelbra në të dyja anët e rrugës, nëpërmjet një teknologjie moderne që krijon qëndrueshmëri ndaj kushteve të mjedisit, si dhe për rritjen e qëndrueshmërisë së skarpateve nga rrëshqitjet. E veçanta e këtij projekti, që aplikohet për herë të parë, është se në 13 rrethrrotullimet përgjatë këtij aksi janë parashikuar vepra artistike me motive të zonës ku ato ndodhen. Aksi ka një gjatësi rreth 106 kilometra nga zona e Plepave në Durrës deri në hyrjen e qytetit të Vlorës.
als_Latn als_Latn